బోయకొండపై కొలువైన గంగమ్మ తల్లి | Webdunia Telugu
బోయకొండపై కొలువైన గంగమ్మ తల్లి
ఆంధ్రప్రదేశ్ రాష్ట్రంలోని చిత్తూరు జిల్లాలో నెలవైన ప్రముఖ శక్తి క్షేత్రాలలో బోయకొండ గంగమ్మ తల్లి ఆలయం ఒకటి. జిల్లాలోని పుంగనూరు తాలుకాలోని చౌడేపల్లి మండలంలో వెలసిన శ్రీ బోయకొండ గంగమ్మ తల్లి.. ఆంధ్ర రాష్ట్రంలోనే కాకుండా, ప్రక్క రాష్ట్రాలైన కర్ణాటక, తమిళనాడు ప్రాంతాల భక్తుల నుంచి కూడా విశేష నీరాజనాలను అందుకుంటోంది.
మదనపల్లి నుంచి నేరుగా బోయకొండకు వెళ్లేందుకు ఆంధ్ర రాష్ట్ర రోడ్డు రవాణా సంస్థ ప్రత్యేకంగా బస్సులను నడుపుతోంది. బస్సులు రద్దీగా ఉన్నట్లయితే... ప్రైవేటు వాహనాలు లెక్కకు మించి అందుబాటులో ఉంటాయి.
అమ్మవారికి ఇష్టమైన ఆదివారం రోజుల్లో.. బోయకొండ క్షేత్రంలో భక్తుల రద్దీ విపరీతంగా ఉంటుంది. ఈ రోజుల్లో పొరుగు రాష్ట్రాల నుంచీ కూడా భక్తులు వేల సంఖ్యలో తరలి రావడం వల్ల అమ్మవారి దర్శనం కోసం గంటలతరబడీ క్యూలైన్లలో వేచి ఉండాల్సి వస్తుంది.
సంవత్సరం మొత్తంమీదా సందడిగా ఉండే బోయకొండ ఆలయంలో... ఆయా రోజుల ప్రాశస్త్యాన్ని బట్టి అమ్మవారికి లక్ష కుంకుమార్చన, నైవేద్య పూజలు, ఉత్సవమూర్తి అలంకరణ, గణపతి హోమం తదితర కార్యక్రమాలు జరుగుతుంటాయి. ఈ అమ్మవారికి మొక్కుకున్నట్లయితే, తమ కోరికలు తప్పకుండా ఫలిస్తాయని భక్తుల విశ్వాసం.
భక్తుల పాలిట కల్పవల్లిగా నెలవైన బోయకొండ అమ్మవారికి.. భక్తులు మొక్కు తీర్చుకునేందుకు ముఖ్యంగా కోళ్లు, పొట్టేళ్లు, దున్నపోతులను బలి ఇస్తుంటారు. బలి ఇచ్చిన వాటిని కొండ ప్రాంతంలోనే వంట వండి, అమ్మవారికి నైవేద్యం పెట్టిన తరువాత అక్కడే భోంచేసి వెళ్తుంటారు.
ఇదిలా ఉంటే... బోయకొండ ఆలయం నెలవైఉన్న పుంగనూరుకు "టెంపుల్ టౌన్" అనే ముద్దుపేరు కూడా కలదు. ఎందుకంటే, ఎన్నో పురాతనమైన దేవాలయాలు, బ్రిటీష్ హయాంలోని రాజ్యం పరిపాలించిన దొరల కోట తదితరాలు ఆ ఊర్లో ఉన్నాయి.
అలాగే అమర శిల్పి జక్కన్నకుమారుడు ఒకే ఒక రాత్రిలో చెక్కిన... ఒక పెద్ద కళాత్మకమైన కోనేరు కూడా పుంగనూరులో కలదు. ఇక్కడ ప్రతి సంవత్సరం జరిగే గంగమ్మ జాతర ఎంతో ప్రాముఖ్యం కలిగినదిగా చెప్పుకోవచ్చు. ఈ జాతరకు కర్ణాటక, తమిళనాడుల నుంచి ప్రజలు తండోపతండాలుగా తరలి వస్తుంటారు.
ఇకపోతే... ఈ పుంగనూరు చింతపండు మరియు పశువుల వ్యాపారంలో దేశంలోనే ప్రఖ్యాతి పొందినది కావడం విశేషం. ఇంతటి చారిత్రక ప్రాముఖ్యం కలిగిన ఈ తాలూకాలో... భక్తుల కొంగుబంగారంగా, కోరిన వరాలిచ్చే తల్లిగా బోయకొండపైన కొలువైన గంగమ్మతల్లి... పుంగనూరు వైభవాన్ని మరింతగా పెంచుతుందనడంలో ఎలాంటి సందేహమూ లేదు.
పర్యాటక రంగం పుణ్యక్షేత్రాలు ఆంధ్రప్రదేశ్ రాష్ట్రం చిత్తూరు శక్తి క్షేత్రం బోయకొండ గంగమ్మ తల్లి ఆలయం పుంగనూరు చౌడేపల్లి
boyakondapai koluvaina gangamma talli | Webdunia Telugu
boyakondapai koluvaina gangamma talli
andhrapradesh rashtramloni chitturu jillaalo nelavaina pramukha sakti kshetraalalo boyakonda gangamma talli aalayam okati. jillaalooni punganuru taalukaaloni choudepalli mandalamlo velasina shree boyakonda gangamma talli.. aandhra rashtramlone kakunda, prakka rashtralaina karnaataka, tamilanadu praantaala bhaktula nunchi kuudaa visesha neeraajanaalanu andukuntondi.
madanapalli nunchi nerugaa boyakondaku vellenduku aandhra rashtra roddu rawana samstha pratyekamgaa bassulanu naduputondi. bassulu raddeegaa unnatlayithe... praivetu vaahanaalu lekkaku minchi andubaatulo untaayi.
ammavaariki ishtamaina aadivaaram rojullo.. boyakonda kshetramlo bhaktula raddi vipareetamgaa untundi. ee rojullo porugu rashtrala nunchi kuudaa bhaktulu vela sankhyalo tarali ravadam valla ammavari darsanam kosam gantalatarabadi culinellalo vechi undalsi vastundi.
samvatsaram mottammeedaa sandadigaa unde boyakonda aalayamlo... aayaa rojula praasastyaanni batti ammavaariki laksha kunkumaarchana, naivedya poojalu, utsavamurthy alankarana, ganapati homam taditara kaaryakramaalu jarugutuntaayi. ee ammavaariki mokkukunnatlayite, tama korikalu tappakunda phalistaayani bhaktula vishwaasam.
bhaktula palita kalpavalligaa nelavaina boyakonda ammavaariki.. bhaktulu mokku teerchukunenduku mukhyamgaa kollu, pottellu, dunnapotulanu bali istuntaaru. bali ichina vaatini konda praantamlone vanta vandi, ammavaariki naivedyam pettina taruvaata akkade bhonchesi veltuntaaru.
idila unte... boyakonda aalayam nelavaiunna punganuruku "tempul toun" ane mudduperu kuudaa kaladu. endukante, enno puraatanamaina devalayalu, british hayamloni rajyam paripaalinchina dorala kota taditaraalu aa oorlo unnaayi.
alaage amara shilpi jakkannakumarudu oke oka raatrilo chekkina... oka pedda kalaatmakamaina koneru kuudaa punganurulo kaladu. ikkada prati samvatsaram jarige gangamma jaatara entho praamukhyam kaliginadigaa cheppukovachhu. ee jaataraku karnaataka, tamilanaadula nunchi prajalu tandopatandaalugaa tarali vastuntaaru.
ikapothe... ee punganuru chintapandu mariyu pasuvula vyaapaaramlo desamlone prakhyaati pondinadi kaavadam visesham. intati chaaritraka praamukhyam kaligina ee taaluukaalo... bhaktula kongubangaaramgaa, korina varaliche talligaa boyakondapaina koluvaina gangammatalli... punganuru vaibhavaanni marintagaa penchutundanadamlo elanti sandehamuu ledu.
paryaataka rangam punhyakshetraalu andhrapradesh rashtram chitturu sakti kshetram boyakonda gangamma talli aalayam punganuru choudepalli